Maarten Lindtjørn

1**. Hva er din kirkelige bakgrunn og hva har du vært mest engasjert i?**

I oppveksten har jeg flyttet mye internasjonalt og har fra ung alder fått mulighet til å bidra i menighetsfellesskapet i flere kirker, oftest som gitarist i band og lovsangsteam. Siden 2011 har jeg vært med i Young Life på Oppsal som frivillig leder. Young Life er en tverrkirkelig kristen organisasjon som ønsker å møte ungdommer og bygge relasjoner med de der de er. I dette arbeidet har jeg fått møte ungdommer i og utenfor kirken og brukt tid sammen med dem på mange forskjellige arenaer. Som Young Life leder har jeg også deltatt i konfirmasjonsarbeidet i Oppsal menighet og har blitt godt kjent med mange av menighetens yngre medlemmer.

2. **Hva er din motivasjon for å stille til valg? I Oppsal menighets sin visjon er «Mennsker møtt av Jesus Kristus». I vårt visjonsdokument har vi betegnet dette med begrepene• Møte• Lære• Leve. Hvilke av disse identifiserer du deg mest med?**

Jeg stiller til valg fordi jeg har stor tro på at Oppsal menighet er, og kommer til å være, en menighet som betyr mye for mennesker på Oppsal og i Guds rike. Jeg tror at min erfaring og engasjement i kirken vil bidra til å fortsette og videreføre menighetens arbeid.

Den kristne troen handler ikke bare om den enkelte troendes gudsrelasjon i isolasjon, men om et liv i tro og etterfølgelse. Jesus forandrer liv. Ved å leve i troen på Jesus og i fellesskap med ham kan alle mennesker vi møter få et møte med Guds kjærlighet i Jesus Kristus. Av menighetens verdier er det *leve* jeg identifiserer meg mest med fordi den viser at troen rører ved hele livet. Sammen er vi en menighet som kan leve i troen på Jesus og møte mennesker med Guds kjærlighet.

3. **Hvilke utfordringer og muligheter ser du i den kommende fireårsperiode for Den norske kirke?**

Den Norske Kirke befinner seg i en turbulent periode med store endringer og synlige konflikter. Samtidig er det færre som blir døpt og medlemstallet synker. En sentral utfordring er å vise mennesker at kirken er mye mer enn den konflikten som får oppmerksomhet i media. Evangeliet om Jesus Kristus må forbli kirkens sentrale identitetsmarkør.

Det økte fokuset på kirkedemokratiet gir en enorm mulighet til å vise at kirkens medlemmer kan engasjere seg i sin lokale menighet. På denne måten kan medlemmer bidra til menighetens fellesskap og arbeid og påvirke kirkens lokale aktiviteter.

4. **Hvilke spesielle utfordringer står Oppsal sokn overfor og hva vil du ha ditt hovedfokus på?**

Oppsal menighet har mange engasjerte medlemmer som bidrar med mye som frivillige. I sognet er det mange ungdommer, og mange konfirmeres. Det er dessverre mange ungdommer som ikke blir en del av et fellesskap som har troen i sentrum. Selv om de har interesse for kirkens fellesskap og budskap er det vanskelig å finne et miljø de har eierskap i.

Jeg ønsker at ungdommer skal kunne føle seg hjemme i menigheten og at menigheten blir en naturlig del av livet. Det har vært viktig for meg at ungdommer på Oppsal skal få muligheten til å bli kjent med Jesus og det vil fortsatt være mitt hovedfokus. Det er viktig at ungdommer får en mulighet til å finne sin plass i menigheten og kan bli en integrert del av menighetsfellesskapet.